স্কুল-কলেজের ছাত্রছাত্রীদের বিনামূল্যে খেলা দেখার ব্যবস্থা করে এবং কমপ্লিমেন্টারি টিকিট বিলিয়েও ইডেনের গ্যালারি ভরবে কি না, তা নিয়ে সংশয়ে রয়েছেন সিএবি কর্তারা। সেই সঙ্গে রয়েছে ম্যাচের পাঁচদিনই বৃষ্টির আশঙ্কা।
আজ, শুক্রবার ইডেনে শুরু হচ্ছে ভারত-নিউজিল্যান্ডের দ্বিতীয় টেস্ট ম্যাচ। তার আগের দিন সন্ধ্যা পর্যন্ত হাজার পাঁচেক টিকিট বিক্রি হয়েছে। স্টেডিয়ামের টিকিট কাউন্টারগুলোও কার্যত ফাঁকা। বোর্ডের নির্দেশে এবার স্কুল-কলেজের পড়ুয়াদের মাঠে আনার ব্যবস্থা করেছে সিএবি। কমপ্লিমেন্টারি টিকিটও বিতরণ করা হচ্ছে। তবু গ্যালারির এক তৃতীয়াংশ ভরা নিয়েও সংশয়ে খোদ সিএবি কর্তারাই।
আবহাওয়া দফতর থেকে আবার ম্যাচের পাঁচদিনই বৃষ্টির পূর্বাভাস দিয়ে রাখা হয়েছে। তাই সিএবি কর্তাদের পাশাপাশি খেলা দেখতে আসা ক্রিকেটপ্রেমীদের জন্যও থাকছে উদ্বেগ আর আশঙ্কা।